రూ.1800 కోట్లను తిరిగి చెల్లించండి!
- సత్యం కేసులో సెబీ తాజా ఆదేశాలు
- జాబితాలో రాజు, కుటుంబ సభ్యులు, ఇతర ఎన్‌టిటీలూ 'ఫిక్స్‌'
ముంబయి: ఏడేళ్ల నాటి సత్యం కుంభకోణం విషయంలో మార్కెట్‌ నియంత్రణ సంస్థ సెబీ తాజాగా మరో ఉత్తర్వులను జారీ చేసింది. ఇన్‌సైడర్‌ ట్రేడింగ్‌ను నిర్వహించినందుకు గాను ప్రధాన నిందితుడు రామలింగరాజు, అతినితో సంబంధం ఉన్న అతని తల్లి, సోదరుడు, కుమారులతో సహా పది మంది అక్రమంగా కూడబెట్టిన దాదాపు రూ.1,800 కోట్లను తిరిగి చెల్లించాల్సిందిగా మార్కెట్‌ నియంత్రణ సంస్థ సెబీ కోరింది. దీంతో పాటు సత్యం వ్యవస్థాపకుడు రామలింగరాజు నేరం అంగీకరించిన 2009 జనవరి 7 నుంచి అక్రమ సొమ్ముపై వడ్డీ రూపంలో ఆర్జించిన దాదాపు మరో రూ.1,500 కోట్లను కూడా తిరిగి జమ చేయాల్సిందింగా సెబీ ఆదేశాలను జారీ ఇవ్వనున్నట్లు సమాచారం. గత ఏడాది జులైలో సెబీ వెలువరించిన ఉత్తర్వుల తరువాత మార్కెట్‌ నియంత్రణ సంస్థ జారీ చేసి తాజా ఉత్తర్వులు ఇవే. ఇన్‌సైడర్‌ ట్రేడింగ్‌ ఆరోపణలపై సత్యం వ్యవస్థాపకుడు రామలింగరాజుతో సహా నలుగురిపై సెబీ 14 సంవత్సరాల నిషేధాన్ని విధించడంతో పాటు, అక్రమంగా ఆర్జించిన దాదాపు రూ.1,849 కోట్లను తిరిగి చెల్లించాల్సిందిగా ఆదేశాలను జారీ చేసిన సంగతి విదితమే. సత్యం రాజుతో పాటు అతని సోదరుడు రామరాజు (ఎండీ, సత్యం), వడ్డమాని శ్రీనివాస్‌ (మాజీ సీఎఫ్‌ఓ), జి.రామకృష్ణ (మాజీ ఉపాధ్యక్షుడు), వీఎస్‌ ప్రభాకర గుప్త (మాజీ ఇంటర్నల్‌ ఆడిటర్‌) తదితరులును ఉద్దేశించి అప్పట్లో సదరు ఆదేశాలు జారీ అయ్యాయి. సెబీ తాజాగా విడుదల చేసిన ఆదేశాలలో రామలింగరాజుకు చెందిన వ్యక్తిగత ఆస్తులతో పాటు ఆయన ఇద్దరు సోదరులు, ప్రమోటర్ల కుటుంబానికి చెందిన కంపెనీలను ఫిక్స్‌ చేసింది. సెబీ తాజాగా జారీ చేసిన ఆదేశాలలో రాజు సోదరులకు చెందిన ఎస్‌ఆర్‌ఎస్‌ఆర్‌ హోల్డింగ్స్‌, రాజు అతని ఇద్దరు కుమారులకు చెందిన ఐఎల్‌ అండ్‌ ఎఫ్‌ఎస్‌ ఇంజినీరింగ్‌ కన్‌స్ట్రక్షన్‌ (గతంలో మేటాస్‌) సంస్థలు ఉన్నాయి. వీటితో పాటు సత్యం రాజు తల్లి అప్పల నర్సమ్మ, కుమారులు తేజ రాజు, రామరాజు, సోదరుడు సూర్యనారాయణ రాజు, ఆయన సతీమణి ఝాన్సీరాణి, సత్యం డైరెక్టర్‌ చింతలపాటి శ్రీనివాస్‌, అతని తండ్రి అంజిరాజు చింతలపాటి అతని చెందిన చింతలపాటి హోల్డింగ్స్‌ ఉన్నాయి. ఐఎల్‌ అండ్‌ ఎఫ్‌ఎస్‌ సంస్థకు సత్యం కుంభకోణంతో ఎక్కడా సంబంధం లేని కారణంగా ఆ సంస్థపై ఎలాంటి నిషేధం విధించలేదని సెబీ వివరణనిచ్చింది.
మీ స్నేహితులకు రికమెండ్ చెయ్యండి